*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*144. számú előterjesztés*

Bátaszék Város Önkormányzat Képviselő-testületének 2023. augusztus 30-án

15 órakor megtartandó ülésére

Beszámoló a helyi autóbusz-közlekedésre kötött közszolgáltatási szerződés 2022. évi teljesítéséről

|  |
| --- |
| **Előterjesztő:** dr. Bozsolik Róbert polgármester  **Készítette** : Tóthné Lelkes Erika pénzügyi irodavezető    **Törvényességi ellenőrzést végezte:** dr. Firle-Paksi Anna aljegyző  **Tárgyalja:** PG Bizottság 2023.08.29.  GGGGB |

**Tisztelt Képviselő-testület!**

A képviselő-testület a Volánbusz Zrt.-vel (1091 Budapest, Üllői út 131.), autóbusszal végzett menetrend szerinti helyi személyszállítás elvégzésére kötött közszolgáltatási szerződést *2020. január 1-től 2024. december 31-ig* terjedő időre. A megkötött közszolgáltatási szerződés IX. fejezete szerint ***„A város helyi közlekedése ellátásának teljesítményi adatairól, a közszolgáltatási szerződés teljesítéséről szóló beszámolót a Szolgáltató évente, a tárgyévet követően március 31-ig elkészíti és megküldi az Önkormányzat részére.”***

Ismert, hogy a közszolgáltatást végző Volánbusz Zrt. ezen kötelezettségének eleget téve megküldte beszámolóját (1. sz. melléklet) részünkre, melynek elfogadásával kapcsolatos előterjesztést a Testület a május hónapban megtartott ülésén tárgyalt.

A beszámoló nem került elfogadásra, mert abban az előző évekhez viszonyítottan is jelentős mértékű, a 2021. évi futott kilométerhez képest 1 337,9 km futásteljesítmény növekedést mutatott ki a szolgáltató.

A Volán Zrt.-től kapott információk szerint Bátaszék Város helyi közforgalmú közlekedési futásteljesítményét növelte, hogy a **közszolgáltatást teljesítő autóbuszok parkolóhelye 2022. július 1-jétől lakossági kérésre, valamint forgalombiztonsági szempontok alapján áthelyezésre került a MÁV területére.** Testületünk egyetértett abban, hogy az érvényben lévő **közszolgáltatási szerződés módosítása nélkül, egyoldalúan meghozott döntés következtében megnövekedett kilométerfutás pénzügyi többlet-terheinek megfizetését nem tudjuk finanszírozni.**

A Testület által kialakított álláspont szerint a közszolgáltatást teljesítő autóbuszok parkolóhelyének megváltoztatása esetén a **szolgáltatónak meg kellett volna keresni az önkormányzatot, mivel ezen intézkedés költségnövekedést eredményez.**

Képviselő-testületünk a májusi ülésen a rendelkezésre álló információk alapján a 114/2023. (V. 10.) sz határozattal felkért, hogy a futásteljesítmény eltérésének indokáról valamint az ezzel összefüggő elszámolásról folytassak tárgyalásokat.

A kialakult helyzet mielőbbi lezárása érdekében 2023. június 13-án a Bátaszéki Közös Önkormányzati Hivatalban személyes egyeztetésre került sor a VOLÁNBUSZ képviselőivel, ezt követően a szolgáltató a 2023. július 26-án kelt levelében (2. sz. melléklet) **elismerte, hogy a parkolóhely áthelyezéséről nem történt meg a megfelelő kommunikáció**, ezért **felajánlotta, hogy a 2022. évi közszolgáltatási beszámolóban kimutatott 874 510 Ft nyereség 50 %-ának megfelelő mértékű – 437.255,- Ft összegű – befizetéstől eltekint.**

**Önkormányzatunk érdeke az, hogy a többletköltség teljes összege kerüljön figyelembe vételre az elszámolásban, ennek összege az 1300 többlet km alapján 839 670 Ft.**

A szolgáltató a megkeresésében azt is jelezte, hogy a parkolóhely 2023. június 28-án került a szerződés szerinti, eredeti helyre visszahelyezésre, ebből következően a 2023. évi I. és II. negyedévi támogatási igények megfizetésével összefüggően megküldött dokumentumok is tartalmazzák a többletköltségeket:

A 2023.I.negyedévi futásteljesítmény 7 400 km volt, ami az előző év azonos időszakában teljesített 6 454,6 kilométer teljesítményhez képest 14,5 %-kal magasabb. A II. negyedévi futásteljesítmény 7 002,7 kilométer, az előző év azonos időszakában teljesített 6 378,1 kilométerrel szemben, ez 9,8 %-os emelkedést mutat.

A számok egyértelműen alátámasztják a parkoló-áthelyezésből adódó többletteljesítményt.

Az előzőekben rögzítettek alapján a szolgáltató által kiállított számlák nem kerültek befogadásra, pénzügyi teljesítés nélkül visszaküldésre kerültek. A szolgáltató felé jeleztük, hogy az előző évi elszámolásban túlfizetésként vegye figyelembe az 1300 km többletfutást, továbbá a 2023. első félévi elszámolásokat úgy korrigálja, hogy azok ne tartalmazzák a parkolóáthelyezés miatt felmerő költségeket. Kértük, hogy az ennek megfelelően kiállított számlákat küldje meg, melyek pénzügyi rendezéséről haladéktalanul gondoskodunk.

Mindezen körülmények alapján kérjük az alábbi határozati javaslat elfogadását

**H a t á r o z a t i j a v a s l a t:**

**Beszámoló a helyi autóbusz-közlekedésre kötött közszolgáltatási szerződés 2022. évi teljesítésére**

Bátaszék Város Önkormányzatának Képviselő-testülete

1. a Volánbusz Zrt.-vel (1091 Budapest, Üllői út 131.), autóbusszal végzett menetrend szerinti helyi személyszállításra kötött közszolgáltatási szerződés IX. fejezetében szabályozott a közszolgáltatás 2022. évi teljesítéséről szóló beszámolót a jelenlegi formájában elfogadja, azzal a kikötéssel, hogy a parkolóhely áthelyezéséből adódóan 1300 km futásteljesítmény kerüljön az önkormányzat túlfizetéseként figyelembe véve, melynek összege 839.670 Ft.
2. egyetért azzal, hogy a 2023. I. és II. negyedére vonatkozóan is kizárólag a parkolóáthelyezés nélküli, szerződés szerinti tényleges futásteljesítmény alapján kerüljön kifizetésre a szolgáltatási ellenérték.

*Határidő:* azonnal

*Felelős:* dr. Firle-Paksi Anna aljegyző

(a határozat megküldéséért)

*Határozatról értesül:* Volánbusz Zrt.

irattár